**Uunga siunnersuut:**

**Peqqinnissaqarfiup iluani napparsimasut maalaaruteqarsinnaanerat taarsiiffigineqarsinnaanerallu pillugit Inatsisartut Inatsisaat**

**Kapitali 1**

*Nalinginnaasumik aalajangersakkat*

*Atuuffia*

 **§ 1.**  Inatsisartut Inatsisaat peqqinnissaqarfimmi peqqissaanermik suliaqarneq pillugu maalaaruteqarnermut, peqqinnissaqarfimmi peqqinnissamut tunngasutigut sulineq, suliarinninnivik pillugu maalaaruteqarnermut (sullinneqarnermut maalaarutit) kiisalu napparsimasut ajoqusernerinut taarsiinissaq pillugit sulianut atorneqarpoq.

 *Imm. 2*. Pinnersaallutik passussisartut kakiuisartullu Inatsisartut inatsisaannut matumunnga ilaanngillat, taamaattorli naggatit 2-at aamma 3-at takukkit. Kakiuisartut, nakorsaanikkut kakiuisut Inatsisartut inatsisaannut ilaapput. Nakorsaasersuinissaq siunertaralugu peqqissaasutut akuerisamit pinnersaalluni katsorsaanerit Inatsisartut inatsisaannut ilaapput.

 *Imm. 3.* Tarnimikkut napparsimasunik nammineersinnaajunnaarsitsisarneq allatigullu pinngitsaaliissummik iliuuseqartarneq pillugit Inatsisartut Inatsisaat malillugu maalaaarutit Inatsisartut inatsisaannut matumunga ilaanngillat.

 *Imm. 4.* Nakorsaatinit ajoquserneqarnermut taarsiinissaq pillugu suliat Inatsisartut inatsisaannut matumunga ilaanngillat.

 *Imm. 5*. Peqqinnissamut suliaqarsinnaasutut akuersissummik pigisaqartut saniatigut peqqinnissamut katsorsaasartut suliaqartartut allat pillugit Naalakkersuisut maleruaqqusanik aalajangersaasinnaapput, taakkua Inatsisartut inatsisaannut matumunnga ilaatinneqarsinnaanerat pillugu.

*Nassuiaatit*

 **§ 2.** Inatsisartut inatsisaanni matumani makku imatut paasineqassapput:

1) ”Peqqinnissaqarfik”: peqqinnissaqarfik tamakkerlugu, taakkununnga ilanngullugit napparsimmaviit, peqqissaaviit, nunaqarfinni napparsimmaveeqqat, nunaqarfinni nakorsiartarfiit il.il.

2) ”Peqqissaanermik suliaqartut”: katsorsaaneq napparsimasut inatsisitigut inissisimanerat pillugu Inatsisartut peqqussutaani nassuiarneqartutut isumaqarpoq.

3) “Peqqinnissamut tunngasuni atorfilik”:

a) Inuit, peqqinnissamut tunngasuni atorfillit qallunaat nunaanni akuersissummik pigisaqarneq tunngavigalugu peqqinnissamut tunngasunik sullissisut, taakkununnga ilanngullugit nakorsat, kigutit nakorsaat, kiropraktorit, ernisussiortut, pillorissaasut, aaviisartut, nakorsiartarfimmi nerisat pillugit siunnersuisartut, tarrarsuisartut, poortuusiortut, kigusiortut, kigutigissaasut, optikerit, kontaktlinsenik optikerit, optomentristit, isikkanik ajoqutaajaasut, isumaginninnermi peqqissaanermilu ikiortit il.il.

b) Psykologit peqqinnissaqarfiup iluani suliffimmut tunngatillugu, paaqqinnittut, napparsimasunik ikiuisartut, utoqqaat illuini ikiortit, nakorsaatilerisut, farmaceutit nakorsaataarniarfimmi sulisut, farmakonomit aamma farmaceutitut ilinniartut, nakorsaataarniarfimmi ilinniarnerminnut atatillugu misiliisimasut.

c) Kigutit nakorsaasa namminersortut suliffeqarfiat.

d) Inuit, peqqinnissamut tunngasuni atorfillit Kalaallit Nunaanni ilinniagaqarsimaneq imaluunniit akuersissummik pigisaqarneq tunngavigalugu peqqinnissamut tunngasunik sullissisut, taakkununnga ilaapput peqqissaasutut ilinniarsimasut, kigutigissaasut, kigutileriffimmi ikiortit, peqqissaanermi ikiortit, sundhedsassistentit, peqqissaanermik suliaqartut, peqqinnissamut ikiortit aamma portørit annaassiniaasartut il.il.

**Kapitali 2**

Maalaaruteqarnissamut periarfissat

Peqqissaanermik suliaqarnermi ingerlatsineq pillugu maalaaruteqarsinnaaneq

 **§ 3.**  Peqqinnissaqarfiup peqqissaanermik suliaqarluni ingerlatsinera pillugu napparsimasut maalaarutaat kiisalu napparsimasut inatsisitigut inissisimanerat pillugu Inatsisartut peqqussutaanni kapitali 2-5-imi allassimasut pissutsit pillugit maalaarutit Danmarkimi Napparsimasut maalaarutaannut Aqutsisoqarfiup (Styrelsen for Patientklager i Danmark) isumagisarai. Napparsimasut maalaarutaannut Aqutsisoqarfiup naggatip 1-ip kingornatigut maalaarut isumagisinnaanngilaa, imaappat peqqissaanermik suliaqarluni ingerlatsinermut maalaarummi pineqartoq tamakkerluni imaluunniit ilaannakortumik § 4-mut ilaatinneqarluni.

 *Imm. 2.* Napparsimasut maalaarutaannut Aqutsisoqarfik peqqissaanermik suliaqarluni ingerlatsineq peqqissaanermik suliaqarnermi nalinginnaasutut isigineqartunit appasinnerunersoqimaluunniit katsorsaavik napparsimasup inatsisitigut pisinnaatitaaffii pillugit malittarisassanut akerliusumik iliuuseqarsimanersoq pillugu aalajangiissaaq.

 *Imm. 3.*  Imm. 2 naapertorlugu aalajangiinerit allaffissornikkut oqartussanut allanut ingerlateqqinneqarsinnaanngillat.

 **§ 4.**  Peqqinnissaqarfiup peqqissaanermik suliaqarluni ingerlatsinera pillugu napparsimasut maalaarutaat Danmarkimi Napparsimasut maalaarutaannut Aalajangiisartunut (Sundhedsvæsenets Disciplinærnævn) tunniunneqassapput. Nunatsinni Nakorsaaneqarfiup aalajangissavaa maalaarut Danmarkimi Napparsimasut maalaarutaannut Aalajangiisartunut tunniunneqarnissaa tak. Imm. 2.

 *Imm. 2.* Nunatsinni Nakorsaaneqarfiup peqqissaanermik suliaqarluni ingerlatsineq pillugu suliat, Kalaallit Nunaanni peqqissaanermik suliaqartut ingerlataat Danmarkimi Napparsimasut maalaarutaannut Aalajangiisartunut ingerlateqqissavai, Nunatsinni Nakorsaaneqarfiup isumaqaruni, isornartorsiuinissamut allatulluunniit kinguneqartitsinissamut tunngavissaqartoq.

 *Imm. 3.* Maalaarut § 3 naapertorlugu peqqinnissaqarfiup peqqissaanermik suliaqarluni ingerlatsinermik maalaarut ilaappat Danmarkimi Napparsimasut maalaarutaannut Aalajangiisartut suliarisinnaanngilaat.

 *Imm. 4.* Peqqissaanermik suliaqarluni ingerlatsineq peqqissaanermik suliaqarnermi nalinginnaasutut isigineqartunit appasinnerunersoqimaluunniit katsorsaavik napparsimasup inatsisitigut pisinnaatitaaffii pillugit malittarisassanut akerliusumik iliuuseqarsimanersoq pillugit Napparsimasut maalaarutaannut Aalajangiisartut aalajangiisassaaq.

 *Imm. 5.* Imm. 1-4 naapertorlugit aalajangiinerit allaffissornikkut oqartussanut allanut ingerlateqqinneqarsinnaanngillat.

 **§ 5.**  Peqqinnissaqarfiup peqqissaanermik suliaqarluni ingerlatsinera pillugu maalaarutit kiisalu napparsimasut inatsisitigut inissisimanerat pillugu Inatsisartut peqqussutaanni kapitali 2-5-imi allassimasut pissutsit pillugit maalaarutit Nunatsinni Nakorsaaneqarfimmut tunniunneqassapput.

Peqqinnissamut tunngasunik sulineq pillugu maalaarutinik suliarinninneq

 **§ 6.** Nunatsinni Nakorsaaneqarfik § 5 naapertorlugu maalaarummik tigusaqaruni, Inatsisartut Inatsisaat manna naapertorlugu maalaarut suliarineqarsinnaanersoq Nunatsinni Nakorsaaneqarfiup nalilissavaa.

 *Imm. 2.* Nunatsinni Nakorsaaneqarfik katsorsaavimmit maalaarutigineqartumit imaluunniit peqqissaanermi suliaqartumit maalaarutigineqartumit journalini allattukkanik aamma oqaaseqaammik pissarsiniassaaq, aamma suliap aalajangersimasup naliliiffigineranut pingaaruteqartutut isigineqarsinnaasunik Kalaallit Nunaanni pissutsinik atukkanillu allaaserinnittumik suliamik saqqummiussissaaq. Suliamik saqqummiussineq atugassallu Napparsimasut maalaarutaannut Aqutsisoqarfimmut imaluunniit Danmarkimi Napparsimasut maalaarutaannut Aalajangiisartut nassiunneqassapput aamma maalaarummik aqutsisoqarfiup suliarinninneranut tunngavissatut ilaatinneqassallutik.

 *Imm. 3.* Nunatsinni Nakorsaaneqarfik suliap piareersarneranut atatillugu pisoqalisoorsimaneq pillugu aalajangiisinnaavoq. Pisoqalisoortoqarsimasinnaaneranik apeqqut pillugu aalajangiinermik maalaaruteqartoqarpat, suliaq Napparsimasut maalaarutaannut Aqutsisoqarfimmut imaluunniit Danmarkimi Napparsimasut maalaarutaannut Aalajangiisartut suliassanngorlugu nassiunneqassaaq, § 3 aamma 4 takukkit.

 *Imm. 4.* Maalaarut erseqqissumik tunngavissaqanngippat taamaasillunilu Inatsisartut inatsisaannut ilaatinneqarnani, taava Nunatsinni Nakorsaaneqarfiup maalaarutip suliarinissaa itigartitsissutigisinnaavaa. Itigartitsinermik aalajangiineq maalaarutigineqarpat taava suliaq Napparsimasut maalaarutaannut Aqutsisoqarfimmut imaluunniit Danmarkimi Napparsimasut maalaarutaannut Aalajangiisartut suliassanngorlugu nassiunneqassaaq, § 3 aamma 4 takukkit.

 *Imm. 5.* Nunatsinni Nakorsaaneqarfiup suliami atortussat pillugit naapertuuppat pisariaqarpallu danskisuumut kalaallisuumullu nutserinissaq qulakkiissavaa.

 **§ 7.** Nunatsinni Nakorsaaneqarfik piffissaliussap qaangiutinnginnerani maalaarummik tigusaqaruni, § 5 naapertorlugu, taava Nunatsinni Nakorsaaneqarfiup napparsimasoq katsorsaaviusumik oqaloqateqarnissaanik neqeroorfigissavaa. Napparsimasoq neqeroorummut akuersippat maalaarut katsorsaavimmut nassiunneqassaaq, taannalu napparsimasumut attaveqarluni maalaarummillu katsorsaaviup tigusaqarnerminit kingusinnerpaamik sapaatit akunneri sisamat qaangiutsinnagit oqaloqatigiinnissaq neqeroorutigissavaa.

 *Imm. 2*. Oqaloqatigiinnerup kingorna napparsimasup maalaarutimi taamaatinnissaa kissaatiginngippagu napparsimasup akuerisinneratigut, tamanna pillugu katsorsaavik Nunatsinni Nakorsaaneqarfimmut nalunaaruteqassaaq, tamatumalu kingorna maalaarut naammassineqartutut isigineqassalluni. Oqaloqatigiinnerup kingornatigut napparsimasup maalaarutimi suli suliarineqarnissaa kissaatigippagu suliami paasissutissat attuumassuteqartut tamaasa suliap ingerlatinneqarnissaanut atugassanngorlugit katsorsaaviup Nunatsinni Nakorsaaneqarfimmut nassiutissavai.

*Pisoqalisoorneq pillugu aalajangersakkat*

 **§ 8.** Maalaarut § 5 naapertorlugu pisimasup maalaarutiginiakkap ilisimalerneranit imaluunniit ilisimalersimasariaqalerfianit ukiut marluk qaangiutsinnagit Nunatsinni Nakorsaaneqarfimmut tunniunneqassaaq.

 *Imm. 2.* Taamaakkaluartoq § 5 naapertorlugu maalaarutaasoq, maalaaruteqarsinnaanermut pissutaasut pisimanerata ulluata kingornatigut kingusinnerpaamik ukiut tallimat qaangiutsinnagit tunniunneqassapput.

 *Imm. 3.* Maalaaruteqarnissamut killissarititat imm. 1-imi aamma 2-mi taaneqartunut immikkut akuersissuteqartoqarsinnaanngilaq.

*Suliarinninnivik pillugu maalaarut (sullinneqarnermut maalaarutit)*

 **§ 9.** Sullissineq pillugu maalaarutit Nunatsinni Nakorsaaneqarfimmut tunniunneqassapput.

 *Imm. 2.*  Maalaarut Nunatsinni Nakorsaaneqarfiup peqqinnissaqarfimmi qullersaasutut aqutsisunut maalaarummik suliarinnittussamut ingerlateqqissavaa.

 *Imm. 3*. Sullinneqarnermut allakkatigut maalaarutit maalaaruteqartumit katsorsartiffimminut imaluunniit peqqinnissaqarfiup qullersaanut toqqaannartumik nassiunneqarpata, Nunatsinni Nakorsaaneqarfik maalaarut pillugu ilisimatinneqassaaq. Kisianni katsorsartiffik imaluunniit peqqinnissaqarfiup qullersai, maalaarummik tigusisut, maalaarummik namminneq suliarinnissapput.

 *Imm. 4.* Maalaarutip tiguneqarneraniit qaammatit pingasut qaangiutsinnagit maalaarut suliarineqassaaq.

**Kapitali 3**

*Napparsimasut taarsiiffigineqarnissaanik suliat*

Napparsimasut ajoqusernerinut taarsiineq

 **§ 10.**  Kapitalimi matumani malittarisassat malillugit napparsimasunut imaluunniit napparsimasunut qimagaasunut Kalaallit Nunaanni misissortinnernut, suliaritinninnermut assigisaannilluunniit peqqinnissaqarfimmi sulisumit imaluunniit peqqinnissaqarfimmi sulisunit allanit, pisortat oqartussaaffiini allanit imaluunniit namminersortunit suliarineqartunut atatillugu ajoqusertunut taarsiissuteqartoqassaaq.

 *Imm. 2.* Napparsimasunut sanilliunneqarput napparsimasup nappaataata suussusersineranut imaluunniit katsorsarneqarneranut atasumik ilaanngitsuni peqqinnissakkut ilisimatusarnermi misileraanermi peqataasut. Aamma taamaapput timip pisataanik tunisisut, timip ipiutaasartaannik imaluunniit atortunik uumassuseqartunit tigusiffiusut.

 *Imm. 3.* Kapitali manna aamma napparsimasunut Kalaallit Nunaata avataani napparsimmavinni, klinikkini il.il. akeqanngitsumik katsorsarneqartunut imaluunniit katsorsartinnermut tapiiffigineqartunut, katsorsaaviusumi inatsisit malillugit taarsiisoqarnissaanut periarfissaqanngitsunut atuuppoq.

 *Imm. 4.* Suliassaqarfiit sorliit aalajangersakkami ilaanerat pillugit malittarisassanik erseqqinnerusunik Naalakkersuisut aalajangersaasinnaapput.

Ajoqusernerit taarsiivigineqarsinnaasut

 **§ 11.** Taarsiisoqassaaq uku arlaannit ajoqusertoqarsimanera ilimanavippat imatullu pisimappat:

1) Suliassaqarfimmi pineqartumi immikkut ilisimasalik misilittagaqartoq Kalaallit Nunaanni allatigut pissutsini atugaasuni misissuinermi, katsorsaanermi assigisaaniluunniit allatut iliuuseqarsimasinnaagaluartoq naatsorsuutigineqarsinnaappat, taamaalilluni ajoquserneq pinngitsoortinneqarsinnaasimagaluarluaeluni.

2) Ajoquserneq misissuinermi, katsorsaanermi assigisaaniluunniit taakkununngaluunniit atatillugu atorneqartuni teknikikkut atortuni, sakkuni atortuniluunniit allani kukkunermik imaluunniit ajutoornermik pissuteqarpat.

3) Kingornatigut naliliineq aallaavigalugu katsorsaanermut tekniki imaluunniit katsorsaanermi periuseq alla katsorsaavigineqartumi pigineqartoq atorlugu ajoquserneq pinngitsoortinneqarsinnaasimagaluarpat, tamanna nakorsatut isiginninneq aallaavigalugu napparsimasup nappaataanik katsorsaanermut atorlugu assinganik sunniuteqarsinnaasimalluni.

4) Misissuinerup malitsigisaanik, tassunga ilanngullugu nappaammik suussusiniarluni pilattaaneq, imaluunniit katsorsaanermi napparsimasup naammaginartumik naammagiinnarsinnaasaanit annertunerusumik aseruuttoornikkut allatigulluunniit nappaatip nassataatigut ajoquserneqarsimappat. Tassani ilaatigut ajoqusernerup ilungersunartuunera, ilaatigut napparsimasup nappaataa allatigullu peqqinnikkut qanoq ittuunera kiisalu ajoqusernerup qaqutigoortuunera taassumalu ajoqusiisinnaaneranut periarfissat eqqarsaatigineqassapput.

 **§ 12.**  Napparsimasup nappaataata eqqortumik suussuserneqannginnerata malitsigisaanik ajoqusernermi § 11, nr. 1-imi aamma 2-mi pisut taaneqartut taamaallaat taarsiiviginninnissamut tunngaviusinnaapput.

 *Imm. 2.*  Ajutoornermi, § 11 nr. 2-mut ilaanngitsuni taamaallaat taarsiisoqassaaq ajoqusertoq katsorsaavimmi katsorsarneqarpat il.il. ajutoornerlu taassuma iluani pisimappat pisuni taamaattuni katsorsaavik nalinginnaasumik taarsiinissamut inatsisini malittarisassat malillugit tamatumunnga taarsiisussatut akisussaasuusutut isigineqartariaqarluni.

 **§ 13.** § 10, imm. 2-mi ilaasunut inunnut misileraaffigineqartunut timillu pisataanik tunisisunut misileraaneq imaluunniit timip ipiutaasartaanik il.il. tigusineq pissutigalugu ajoqusernernut sunulluunniit taarsiisoqassaaq, ajoqusernerup allamik peqquteqarnera ilimanavinngippat, imaluunniit ajoquserneq annikippat.

 **§ 14.** Peqqinnissamut tunngasuni atorfilik kinaluunniit sulinermini kapitali manna malillugu taarsiiffigitinneqarsinnaasutut naatsorsuutigisariaqartunik ajoqusernernik ilisimasaqalersoq tamanna pillugu ajoquserneqartumut ilisimatitsisussaatitaavoq kiisalu pisariaqartitsineq malillugu Nunatsinni Nakorsaaneqarfimmut nalunaarutiginninnissamik ikiuuttussaatitaalluni.

 Imm. 2. Paasissutissiinissamut pisussaaffik pillugu malittarisassanik erseqqinnerusunik Naalakkersuisut aalajangersaasinnaapput.

Taarsiinissamik annertussusiliineq il.il.

 **§ 15**. Taarsiineq ajunngitsorsiassallu taarsiinissamut akisussaaneq pillugu inatsimmi malittarisassat malillugit aalajangersarneqassapput taamaattoq tak. imm. 2-7 aamma § 16-18.

 *Imm. 2*. Taarsiiffigitinneq aamma ajunngitsorsiassat imm. 1 naapertorlugu tunniunneqassapput nammineq tapiissutinit imaluunniit ajunngitsorsiassap annertussusiannit ilanngaatigereerlugit tak. imm. 7.

 *Imm. 3* Imm. 2 naapertorlugu nammineq tapiissutit pillugit malittarisassat aalajangersarneqartut § 10, imm. 2-mi ajoqusernernut ilaasunut atuutsinneqassanngillat.

 *Imm. 4.* Alla sinnerlugu akilersimasanut piumasaqaatit matussutissaannut taarsiisoqassanngilaq.

 *Imm. 5.* Imm. 2 naapertorlugu taarsiiffigitinneq imaluunniit ajunngitsorsiassat nammineq tapiissutinit ilanngaatigereeraanni, § 25, imm. 4 naapertorlugu piffissami Napparsimasut taarsiiffigineqarnissaat pillugu aalajangiinermi aki atuuttoq naleqqussarneqassaaq.

 *Imm. 6.* Naalakkersuisut maleruaqqusanik aalajangersaasinnaapput makku pillugit, tassa sulinermi aningaasarsianut annaasanut taarsiissuteqarneq aamma anniarnermut taartisinissamut tunngatillugu, imaappat ajoqusernerup kingunerisaanik sulisinnaajunnaartoqarsimappat imaluunniit napparsimasoqarpat piffissami aalajangersakkamik sivisussuseqartumi, taanna annerpaamik qaammatinik pingasunik sivisussuseqarsinnaavoq.

 *Imm. 7.* Naalakkersuisut nammineq tapiissutit pillugit malittarisassanik annertunerusumik aalajangersaassapput.

 **§ 16**. Meeqqamut, 18-inik suli ukioqalernani ajoqusernerup kingunerisaanik toqusumut angajoqqaatut oqartussaassuseqartoq imaluunniit oqartussaassuseqartut, inatsimmi kapitali 3-mut ilaapput, 184.500 kr.-nik (2023-mi annertussuseq) ajunngitsorsiassaqarput.

*Imm.* 2. Meeraq imm. 1-imi ilaasutut paasineqassaaq meeraq uumalluni inunngornikoq kiisalu meeraq toqungalluni inunngornikoq, naartuneq minnerpaamik tamakkiisumik sapaatip akunneri 22-t sivisussuseqarsimappat.

*Imm.* *3*. Imm. 1 naapertorlugu ajunngitsorsiat ataasiaannarlutik tunniunneqarsinnaapput. Angajoqqaatut oqartussaassummik piginnittut, ataatsimut angajoqqaatut oqartussaappata, imm. 1 naapertorlugu ajunngitsorsiat qeqqatigut avillugit tunniunneqassapput.

*Imm. 4.* Ajunngitsorsiassat imm. 1-imi aalajangersarneqartut ukiumut ataasiarlutik naleqqussarneqartarput, tak. procenti aaqqiissutissaq aamma maannakkorpiaq aningaasarsiat pillugit Inatsisartut inatsisaat. Tamatuma kingorna akit saqqummertut 500 koruuninik agguarsinnaasunik qaninnerpaamut akunnaallilerneqassapput. Naleqqussaaneq akunnaalliliinnginnermi piffissami naleqqussaaffiusumi aki atuuttoq tunngavigalugu pissaaq.

 **§ 17.** § 3, § 4, imm. 1, § 6, imm. 2, § 8, § 13, imm. 1, oqaaseqatigiit aappaat, aamma § 14 a taarsiinissamut akisussaaffik pillugu inatsit naapertorlugu taarsiissutissat ajunngitsorsiassallu, kapitali 3-mi malittarisassat naapertorlugit akuerineqartut, taarsiinissamut akisussaaffik pillugu inatsimmi § 15, imm. 1-imi malittarisassat naapertorlugit naleqqussarneqassapput kiisalu piffissami aalajangiiffiusumi akit naleqqussarneqartut atuuttut tunngavigalugit aalajangersarneqassallutik.

 *Imm. 2*. Taarsiinissamut akisussaaffik pillugu inatsimmi § 7 aamma taarsiinissamut akisussaaffik pillugu inatsimmi § 14 naapertorlugit ukiumoortumik akissarsiat, kapitali 3-mi malittarisassat naapertorlugit akuerineqartut, taarsiinissamut akisussaaffik pillugu inatsimmi § 15, imm. 1-imi malittarisassat naapertorlugit piffissami ajutoorfiup pilernerani aamma piffissami aalajangiiffiusumi naleqqussarneqassapput.

 *Imm. 3*. Taarsiinissamut akisussaaffik pillugu inatsimmi §§ 1, 2 aamma 12 naapertorlugit taarsigassarsiat aamma ajunngitsorsiat, kapitali 3-mi malittarisassat naapertorlugit akuerineqartut, aamma aki naleqqersorneqartut tunngavigalugit aalajangerneqartut piffissami taarsiiffiusumi taarsiinissamut akisussaaffik pillugu inatsimmi § 15, imm. 1 oqaaseqatigiit siulliit malittarisassat naapertorlugit naleqqersuunneqassapput. Aki naleqqersorneqartoq 5 koruuninik agguarsinnaasunik qaninnerpaamut akunnaallilerneqassapput.

 *Imm. 4.*  § 16 naapertorlugu ajunngitsorsiat aalajangerneqassapput, § 16, imm. 4-mi piffissami aalajangiiffiusumi aki atuuttoq tunngavigalugu.

**§ 18**. Taarsiissutit aamma ajunngitsorsiat pillugit akuersinerup kingorna sapaatip akunneri 5-it sinnerlugit taarsiissutit aamma ajunngitsorsiat akilerneqarsimappata, aki piffissami aalajangiiffiusumit ernialersorneqassaaq, ukiumut erniaqarluni akiliinissap tungaanut, kingusinaarluni akiliinermi erniat il.il. pillugit Kalaallit Nunaanni peqqussut naapertorlugu § 5.

**§ 19.** Napparsimasumut imaluunniit taassuma qimataanut taarsiissutissaq appartinneqarsinnaavoq imaluunniit pissutsit naapertorlugit atorunnaarsinneqarsinnaavoq, imaappat napparsimasoq piaaraluneerluni imaluunniit mianersuaalliorujussuarluni ajoqusernermut pisooqataasimappat.

 **§ 20**. Kapitalimi matumani malittarisassat naapertorlugit napparsimasoq taassumaluunniit qimatai taarsiivigineqarsimappat imaluunniit taarsiivigineqarnissamik piumasaqarsimappat ajoqusernermut taarsiinissamut akisussaasinnaasumut taarsiinissamut piumasaqaateqarsinnaanngilaq.

 **§ 21**. Nalinginnaasumik taarsinissamut piumasaqaatit malillugit napparsimasumut taassumaluunniit qimataanut, § 10-mut ilaasumut taarsiinissamut akisussaalersimappat piaaraluneerluni ajoquserneq pisimappat § 15-16 naapertorlugu taarsiinerit alla sinnerlugu akilersimasanut piumasaqaatinut taamaallaat tunngaviusinnaapput.

 **§ 22**. Tunisassianut akisussaaneq pillugu malittarisassat malillugit taarsiinissamut akisussaasoqarpat §§-ini 20-imi aamma 21-mi malittarisassat atuutissanngillat.

Taarsiiviginninnissamut pisussaaffik sillimmasersimanissamullu pisussaaffik

 **§ 23.** Kapitali manna naapertorlugu tullinnguuttut taarsiinissamut pisussaaffeqarput:

1) Naalakkersuisut pisortani peqqinnissaqarfiup iluani sullissinermi ajoqusernernut, matuma ataani napparsimaviit, peqqissaaviit, nakorsiartarfiit, nunaqarfinni misissuisarfiit il.il aamma pisortat oqartussaaffiini allani sullissinermi ajoqusernerit.

2) Kommunini suliffeqarfiit iluini sullissinermi ajoqusernerit napparsimasup kommunimi najugaqarfigisaa.

3) Katsorsaaviit namminersortut, pisortani peqqinnissaqarfiup avataani katsorsaanermi, sullissinermi ajoqusernernut.

 **§ 24.** Naalakkersuisut malittarisassanik aalajangersaasinnaapput, kapitali manna naapertorlugu taarsiivigineqarnissamut piumasaqaatit pillugit.

*Taarsiinissamut suliassat suliarineqarnerat*

 **§ 25**. Taarsiinissamut suliassat tamarmik kapitali manna naapertorlugu Nunatsinni Nakorsaaneqarfimmut tunniunneqartassapput.

 *Imm. 2.* Nunatsinni Nakorsaaneqarfik katsorsaavimmit attuumassuteqartumit imaluunniit peqqissaanermi suliaqartumit maalaarutigineqartumit journalini allattukkanik aamma oqaaseqaammik pissarsiniassaaq, aamma taarsiinissaq pillugu suliap aalajangersimasup naliliiffigineranut pingaaruteqartutut isigineqarsinnaasunik Kalaallit Nunaanni pissutsinik atukkanillu allaaserinnittumik suliamik saqqummiussinissamut suliarinnissaaq, tusarniuteqassaaq pissarsiniarlunilu. Suliamik saqqummiussineq atugassallu Patienterstatningen i Danmark-imut (Danmarkimi Napparsimasunut Taarsiisarfimmut) nassiunneqassapput taarsiinissamullu suliap suliarineqarneranut tunngavissatut ilaatinneqassallutik.

 *Imm. 3.* Nunatsinni Nakorsaaneqarfik suliap piareersarneranut atatillugu pisoqalisoorsimaneq maalaarullu Inatsisartut Inatsiaata atuuffianiinnersoq pillugu aalajangiisinnaavoq. Aalajangiineq manna maalaaruteqartumit tiguneqarnerata kingorna sapaatit akunneri sisamat qaangiutsinnagit maalaarutigineqarsinnaavoq. Pisoqalisoorsimasinnaanermik apeqqut pillugu Nunatta Nakorsaaneqarfiata aalajangiinera maalaarutigineqarpat, suliassaq tamanna Napparsimasunut Taarsiisarfimmut suliassanngorlugu nassiunneqassaaq.

 *Imm. 4* Inatsisartut inatsisaat una malillugu taarsiinissaq pillugu suliat Danmarkimi Napparsimasunut Taarsiisarfimmit aalajangiiffigineqassapput. Napparsimasunut Taarsiisarfiup aalajangiineq Nunatsinni Nakorsaaneqarfimmut nassiutissavaa, suliami pineqartunut nutserussussinermik nassiussinermillu isumaginnittussamut. Oqartussaasup taarsiisussaatitaasup taarsiissutit aamma ajunngitsorsiassat aalajangiunneqartut akilissavai maalaaruteqarnissamut piffissarititaasup, imm. 6-imi ersersinneqartup qaangiunnerani, tamatumani aatsaat aalajangiineq maalaarutigineqanngippat.

 *Imm. 5.* Aalajangiinerit tak. imm. 4, Ankenævnet for Patienterstatningen (Napparsimasut Taarsiiffigineqartarnerannut Ingerlatitseqqiisarfik) suliassanngortinneqarsinnaavoq, taassuma aalajangiineq allaffissornikkut inaarutaasumik aalajangissavaa. Napparsimasut Taarsiiffigineqartarnerannut Ingerlatitseqqittarfiup aalajangiineq naqissusersinnaavaa, atorunnaarsissinnaavaa imaluunniit allanngortissinnaavaa.

 *Imm. 6.* Napparsimasut Taarsiiffigineqartarnerannut Ingerlatitseqqiisarfimmut maalaaruteqarneq Nunatsinni Nakorsaaneqarfimmut tunniunneqassaaq, maalaaruteqartup aalajangiineq pillugu nalunaarfigineqarnerata kingornatigut qaammatip ataatsip ingerlanerani. Maalaaruteqarneq kinguartitsisinnaanermut sunniuteqarpoq.

 *Imm. 7.* Nunatsinni Nakorsaaneqarfiup maalaaruteqarnissamut kingusinnerpaamik piffissarititaasup qaangerneqarnera naatsorsuutigiunnaarsinnaavaa, tak. imm. 6, tamatumunnga immikkut ittumik patsisissaqarpat.

**§ 26.** Napparsimasut Taarsiiffigineqartarnerannut Ingerlatitseqqiisarfiup aalajangiineri eqqartuussivimmut tunniunneqarsinnaapput, taassuma aalajangiineq atortussaatissinnaavaa, atorunnaarsissinnaavaa imaluunniit allanngorsinnaallugu.

 *Imm. 2.* Aalajangiineq eqqartuussivimmut tunniunneqarsinnaavoq, aalajangiinerup maalaaruteqartumut nalunaarutiginerata kingornatigut qaammatit 6-it qaangiutsinnagit.

 **§ 27.** § 25, imm. 4 naapertorlugu taarsiiviginninnerit aamma ajunngitsorsiat akilerneqartut, utertinneqarnissaat imaluunniit taarsiiviginninnernut imaluunniit ajunngitsorsianut allanut naatsorsorlugit piumasaqaatigineqarsinnaanngillat, taamaattorli tak. imm. 2.

 *Imm. 2*. Napparsimasup imaluunniit napparsimasumut qimagaasut allanik ilisimasaqarlutik paasissutissanik tunniussisimanngippata imaluunniit paasissutissanik eqqunngitsunik tunniussisimappata, paasissutissallu taakkua tunniunneqanngitsut imaluunniit eqqunngitsut Napparsimasut Taarsiiffigineqartarnerata Ingerlatitseqqiisarfiup imaluunniit Napparsimasut Maalaarutaannut Aalajangiisartut, paasissutissat pigisimappagit imaluunniit eqqunngitsumik paasissutissiisoqarsimanngikkaluarpat allatut aalajangiineranik kinguneqarsinnaagaluarpata, Napparsimasut Taarsiiffigineqartarneranut Ingerlatitseqqiisarfiup imaluunniit Napparsimasut Maalaarutaannut Aalajangiisartut nutaamik aalajangiissapput.

 *Imm. 3.* Tak. imm. 2-mi taarsiisussaatitaasoq Napparsimasut Taarsiiffigineqartarnerata Ingerlatitseqqiisarfiup imaluunniit Napparsimasut Maalaarutaannut Aalajangiisartut aalajangiineq nutaaq tunngavigalugu § 25, imm. 4 naapertorlugu taarsiiviginninnerit aamma ajunngitsorsiassat utertinneqarnissaat piumasaqaatigisinnaavaa. Utertitsinissamut piumasaqaat taamaallaat atuuppoq aalajangiinernut, paasissutissaq pineqartoq aalajangiinerup inerneranut allatut sunniuteqarsinnaagaluarpat.

*Inummut paasissutissanik pissarsisinnaaneq aamma suliaqartarneq*

 **§ 28.** Nunatsinni Nakorsaaneqarfiup peqqinnissaqarfimmit, katsorsaavinnit namminersortunik pigineqartunit, peqqissaanermik sullissisunik, pisortani oqartussaasunit, angerlarsimaffinnit il.il. kiisalu ajoqusersimasumit akeqanngitsumik paasissutissanik sunilluunniit pisinnaavoq, matuma ataani napparsimavimmi journalit, journalinut allattukkat, politiit nalunaarutaat, toqungasumik misissuinermit nalunaarutit, sillimmasiisarfinnit aamma soraarnerussutisiaqalernissamut ingerlatseqatigiiffinnit paasissutissat il.il., Nunatsinni Nakorsaaneqarfiup kapitali manna naapertorlugu sulianik suliaqarnermut atatillugu pingaaruteqarsinnaasutut naliligaanik.

 *Imm. 2.* Paasissutissat imm. 1 naapertorlugu noqqaassutip tiguneranit Nunatsinni Nakorsaaneqarfimmut nassiunneqassapput ullorsiutini ullut 30 qaangiutsinnagit. Piffissaliussaq malinneqarsinnaanngippat, Nunatsinni Nakorsaaneqarfik piffissaliussap qaangiutinnginnerani piffissap malinneqarsinnaannginneranut pissutaasoq pillugu aamma noqqaassut qaqugu piariissasoq naatsorsuutigineqarsinnaanersoq pillugu nalunaarfigineqassaaq. Paasissutissat elektroniskimik aaneqarsinnaapput.

 *Imm. 3*. Nunatsinni Nakorsaaneqarfiup Napparsimasut Maalaarutaannut Aalajangiisartunut paasissutissat aalajangiisartut suliamik sulinerannut pisariaqartut tunniutissavaat, tak. § 25, imm. 5.

*Pisoqalisoorneq pillugu aalajangersakkat*

 **§ 29.** Taarsiinissaq pillugu piumasaqaat kapitali manna naapertorlugu, taarsiivigineqarsinnaatitaasup ilisimasaanit imaluunniit ilisimasariaqagaanit kingusinnerpaamik ukiut pingasut qaangiutsinnagit Nunatsinni Nakorsaaneqarfimmut nalunaarutigineqarsimassaaq, taamaattorli imm. 2 takuuk.

 *Imm. 2.*  Taarsiinissamulli piumasaqaat pisoqalisoorsinnaavoq ullup ajoqusernermut pissutaasumiit kingusinnerpaamik ukiut qulit qaangiunneranni.

 *Imm. 3.*  Piffissaliussanut taaneqartunut immikkut akuersissuteqartoqarsinnaanngilaq.

*Pineqaatissinneqarsinnaanermut aalajangersakkat*

 **§ 30.** § 28-mi peqqussutinik naapitsinnginneq Kalaallit Nunaanni Pinerluttulerinermik Inatsimmi maleruagassat naapertorlugit pineqaatissinneqarnermik kinguneqartinneqarsinnaapput pillaammik akiliisinneqarnermik.

 **§ 31.** Inatsisartut inatsisaata malitsigisaanik najoqqutassat saqqummiunneqartunut tunngatillugu pineqaatissiisoqarsinnaavoq pillaammik akiliisinneqarnermik Kalaallit Nunaanni Pinerluttulerinermik Inatsimmi maleruagassat naapertorlugit.

 *Imm. 2.* Inatsisartut inatsisaanni imaluunniit Inatsisartut inatsisaata malitsigisaanik najoqqutassanik saqqummiunneqartuni pillaammik akiliisitsisoqarnissaa aalajangerneqarpat, taava Inatsisitigut pisinnaatitaasoq pisussaatitaasorlu inatsimmi matumani aalajangersakkamik unioqqutitsinermut akiliisussanngortinneqarsinnaavoq, pinerluttulerinermik inatsimmi maleruagassat naapertorlugit.

 *Imm. 3.* Suliassat imm. 1-2 naapertorlugit suliarineqartussat Kalaallit Nunaanni Eqqartuussivimmut tunniunneqassapput, siullertut suliarinnittussatut.

 *Imm. 4*. Pillaammik akiliisitsinerni imm. 1 – 2 naapertorlugit akilerneqartussat Nunatta Karsianut nakkartinneqartassapput.

**Kapitali 4**

Atuutilersitsinermut aalajangersakkat, atorunnaarsitsinermut aalajangersakkat aamma Inatsisartut inatsisaanni allami atortuulersitsinissamut aalajangersakkat sunniutissanullu allannguinerit

 **§ 32.** Inatsisartut Inatsisaat nalunaarutikkut atuutilersinneqassaaq.

 *Imm. 2.* Inatsisartut inatsisaanni peqqissaanermi ingerlatsineq pillugu maalaarutit pillugit kapitali 2, katsorsaanernut Inatsisartut inatsisaata atuutilersinneqarnerata kingorna suliarineqarsimasunut atuuppoq.

 *Imm. 3.*  Inatsisartut inatsisaanni napparsimasup ajoqusernera pillugu taarsiiviginninnerit pillugit kapitali 3, Inatsisartut inatsisaata atuutuilersinneqarnerata kingorna pisimasunut atuuppoq.

 **§ 33.** Inatsisartut Inatsisaata matuma atuutilerneranut peqatigitillugu Peqqinnissaqarfiup aqunneqarnera, aaqqissuussaanera kiisalu peqqinnissamut tunngasutigut sullissisut aamma tarnip pissusaanik ilisimasallit pillugit allanngortinneqartumi makku allanngortinneqassapput:

1) § 9, imm. 4, § 10, imm. 2, § 11 a aamma § 11 b atorunnaarput.

2) § 12, imm. 1-imi - 3-mi "§§ 3, 4 aamma 11 a" imatut allanngortinneqassaaq: "§§ 3 aamma 4":

 *Imm. 2.*  Napparsimasut Maalaarutaannik Aalajangiisartunut maalaaruteqartarneq pillugu Namminersorlutik Oqartussat nalunaarutaanni nr. 14, 24. september 2012-imeersoq atorunnaarpoq.

 *Imm. 3.*  Nunatsinni Nakorsaaneqarfiup sulinera pillugu Namminersorlutik Oqartussat nalunaarutaat nr. 7, 15. juni 2017-imeersoq Inatsisartut Inatsisaat manna naapertorlugu najoqqutassianik atorunnaarsitsinissaq imaluunniit taarsiinissaq tikillugu atuutiinnassaaq.

*Namminersorlutik Oqartussat, ulloq xx.xx 2024*

Naalakkersuisut Siulittaasuat